
asupra Cererii de reexaminare a Legii pentru modificarea art. 64 din Legea educaţiei fizice şi sportului nr.69/2000
 (PLx. 228/2010/2011)

1. În conformitate cu prevederile art. 135 din Regulamentul Camerei Deputaţilor, republicat, prin adresa nr. PLx. 228 din 28 martie 2011, Comisia pentru învăţământ, ştiinţă, tineret şi sport a fost sesizată, spre dezbatere, în fond, cu Cererea de reexaminare a Legii  pentru modificarea art. 64 din Legea educaţiei fizice şi sportului nr.69/2000.

Legea are ca obiect de reglementare modificarea articolului 64 din Legea educaţiei fizice şi sportului nr.69/2000, cu modificările şi completările ulterioare, în sensul extinderii sferei de acordare a rentei viagere pentru performanţă şi sportivilor care au obţinut medalii de argint la jocurile olimpice.

2. În funcţie de obiectul şi conţinutul său, Legea face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 18 deputaţi, din totalul de 27 membri ai Comisiei. 
În baza prevederilor art. 54 şi 55 din Regulamentul Camerei Deputaţilor, republicat, la dezbaterea Cererii de reexaminare a Legii a participat ca invitaţi: doamna Doina Melinte – preşedinte, Autoritatea Naţională pentru Sport şi Tineret; domnul Octavian Morariu – preşedinte, Comitetul Olimpic şi Sportiv Român; domnul deputat  Stroian Toader - iniţiator. 

4. Potrivit prevederilor art. 75 alin. (1) din Constituţia României, republicată, şi ale art. 92  alin. (9) din Regulamentul Camerei Deputaţilor, republicat, Camera Deputaţilor este Cameră decizională. 

5. Comisia, în şedinţa din 25 octombrie 2011, a analizat motivele care au determinat transmiterea spre reexaminare a Legii pentru modificarea art. 64 din Legea educaţiei fizice şi sportului nr.69/2000, în sensul respingerii Legii transmisă spre promulgare. Motivele cererii de reexaminare sunt următoarele: cuantumul rentei, care se acordă numai după retragerea sportivilor din activitate, fiind mai mare ca indemnizaţia acordată sportivilor pe perioada cât sunt în activitate, va încuraja sportivii să renunţe prematur la activitatea competiţională, descurajându-se astfel performanţa sportivă. 

În urma dezbaterii, Comisia a propus, cu 14 voturi pentru şi 4 abţineri, respingerea Cererii de reexaminare şi aprobarea Legii în forma adoptată de Senat, pe considerentul că din totalul de 507 sportivi care beneficiază de rentă viageră, doar 19 sportivi ar putea beneficia de prevederile acestei legi, iar efortul bugetar estimat pentru recompensarea medaliilor de argint ar fi de 273.600 lei. 

